Albumiinimenetys suoleen isotooppimenetelmällä

Sinulle on varattu isotooppikuvaus, jossa selvitetään mahdollista albumiinimenetystä suoleen. Tutkimus tehdään radioaktiivisella merkkiaineella (radiolääke) ja kuvataan gammakameralla. Kuvista tarkastellaan, löytyykö suoliston alueelta poikkeavaa merkkiainekertymää. Tarvittaessa voidaan tehdä lisäkuvauksia, mm. isotooppileikekuvaus SPET (Single Photon Emission Tomography) ja matala-annos TT (tietokonetomografia) – kuvaus käyttäen röntgensäteilyä.

Tutkimukseen valmistautuminen

* Varaudu tutkimuskäynteihin kahtena peräkkäisenä päivänä.
* Varaa aikaa ensimmäisenä päivänä noin 6 tuntia ja toisena päivänä noin puoli tuntia.
* Tutkimuspäivinä voit syödä, juoda ja ottaa lääkkeet normaalisti.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e -pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle tutkimusta ei yleensä tehdä. Raskaustesti antaa luotettavan tuloksen vasta, jos kuukautiset ovat myöhässä.

Radiolääkettä siirtyy äidinmaitoon. Pidä radiolääkkeen saamisen jälkeen imetyksessä 12 tunnin tauko. Tauon aikana talteen otettu maito kaadetaan viemäriin.

Tutkimuksen suorittaminen

* Kanyyli laitetaan laskimosuoneen.
* Kuvauksen aikana olet selinmakuulla liikkumatta. Vatsan aluetta kuvataan gammakameralla. Vaatteet saavat olla päällä. Metalliesineet esim. vyön solki ja metallinapit riisutaan kuvauksen ajaksi.
* Radiolääke annetaan kanyylin kautta.
* Kuvaus käynnistetään radiolääkkeen annon aikana.
* Kuvaus kestää tunnin ja on kivuton.
* **Tarvittaessa kuvausta jatketaan tunnin kuluttua sekä 3–5 tunnin kuluttua ja vielä seuraavana aamupäivänä.** Nämä kuvaukset kestävät noin 10–20 minuuttia. Lisäkuvauksia tehdään lääkärin harkinnan mukaan.
* Kuvausten välillä voit poistua isotooppiosastolta.

Tutkimuksen jälkeen huomioitavaa

Radiolääke ei vaikuta vointiisi ja häviää elimistöstä parin vuorokauden aikana. Tutkimuksen jälkeen on hyvä juoda normaalia enemmän ja käydä virtsaamassa virtsarakon sädeannoksen pienentämiseksi.Radiolääke lähettää jonkin verran säteilyä lähiympäristöön tutkimuspäivän ajan. Muille ihmisille aiheutuva säteilyannos on niin pieni, ettei mitään varotoimia esim. perheenjäsenille tarvita.

Vastauksen tutkimuksesta saat hoitavalta lääkäriltä.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.